મુંબઈ, તા. 11 : નાલાસોપારામાં શુક્રવારે બૉમ્બ બનાવવાની સામગ્રી તેમ જ અન્ય વિસ્ફોટકો જપ્ત કરાયાની સાથે જ એક હિંદુવાદી સંગઠનના ત્રણ કાર્યકરોની નાલાસોપારા અને પુણેમાંથી ધરપકડ બાદ રાજ્યની આતંકવાદ વિરોધી પોલીસ ટીમ (એટીએસ)એ આજે રાજ્યભરમાં વધુ શકમંદોને અટકમાં લેવાની કાર્યવાહી ચાલુ રાખી હતી. શનિવારે રાજ્યભરમાંથી વધુ 14 જેટલા શંકાસ્પદોને તાબામાં લેવાયા હતા. શુક્રવારે નાલાસોપારામાં હિંદુ જનજાગૃતિના કાર્યકર વૈભવ રાઉતના ઘરે દરોડો પાડીને મોટા પ્રમાણમાં વિસ્ફોટકો પકડાયા બાદ રાઉત અને તેના બે અન્ય સાથીદારો સુધન્વા ગોંધળેકર તેમ જ શરદ કળસકરની ધરપકડ કરી હતી. સૂત્રોના જણાવ્યા પ્રમાણે આ ત્રણેય આરોપીની પૂછપરછના આધારે એટીએસે રાજ્યમાં વધુ કેટલાંક સ્થળે વ્યાપક અૉપરેશન હાથ ધર્યું છે અને આવી કથિત ખંડનાત્મક પ્રવૃત્તિઓમાં સંડોવાયેલાં મનાતાં તત્ત્વોની અટકનો દોર શરૂ કર્યો છે. મુંબઈ, પુણે, સાતારા, સોલાપુર અને થાણે જિલ્લામાં આ કાર્યવાહી થઇ રહ્યાંનું સૂત્રોએ જણાવ્યું હતું.